לירון בן-שלוש

לירון בן-שלוש (נולדה ב-21 בספטמבר 1983) היא שחקנית ותסריטאית ישראלית. הייתה מועמדת לשלושה פרסי אופיר. זוכת פרס אופיר לשנת 2019 לשחקנית הראשית הטובה ביותר. לירון בן-שלוש נולדה בבת ים ועברה לשכונת תל גיבורים בחולון בהיותה בת תשע. היא למדה במגמת תיאטרון בבית הספר למדעים ולאמנויות ע"ש הרצוג וסיימה בהצטיינות. בצה"ל שירתה בתיאטרון צה"ל. במסגרת הצבא כתבה ושיחקה בהצגת יחיד מוזיקלית ביחד עם ארבעה מוזיקאים קלאסיים בבימויו של דב נבון. במהלך השירות לימדה תיאטרון בבתי ספר שהיחידה שלה אימצה. מייד לאחר סיום הצבא החלה בן-שלוש ללמוד בסטודיו למשחק ניסן נתיב בתל אביב. בתום לימודיה שיחקה בתיאטראות תמונע, אורנה פורת, המעבדה הרב-תחומית, פסטיבל נשים בחולון, פסטיבל פותחים מסך של תיאטרון בית ליסין והיא חלק מקבוצת התיאטרון הניסיונית של אריאל אפרים אשבל. משחקת מזה שלוש שנים (נכון לדצמבר 2011) בהצגה "אבסינת" של מאור זגורי, שהיא שיתוף-פעולה בין תיאטרון הבימה לתיאטרון תמונע, בהצגה מגלמת בן-שלוש את התפקיד הראשי של קרולינה, כלה שמתאבדת ביום חתונתה. שיחקה בסרטים קצרים רבים, שחלקם השתתפו בפסטיבלים ברחבי העולם וזכו בפרסים. שיחקה בפרסומות וסרטי תדמית. לירון בן-שלוש שיחקה בסרט הקולנוע "מאיה" בבימויה של מיכל בת-אדם בתפקיד הראשי של מאיה והייתה מועמדת לפרס אופיר לשחקנית הראשית הטובה ביותר לשנת 2010 על תפקידה. בסרט היא מגלמת את דמותה של בחורה שמגיעה לעיר הגדולה כדי להפוך לשחקנית, היא מקבלת תפקיד נכסף ומתחילה לאבד את הגבולות בין ההצגה למציאות. גיל פרנק מככב לצידה בסרט. בסרט משחקים גם מיכאל ורשביאק ואלכס אנסקי. בן-שלוש שיחקה ב"כביש 40", סרט עצמאי בבימויו של אלדד בוגנים שצולם ב-2011. הסרט מחולק לכמה סיפורים מצטלבים ובן-שלוש משחקת בו לצד עפרה ויינגרטן, הסיפור עוסק בכלה שסוגרת חשבונות עם אימה ביום חתונתה. כל הסיפורים קשורים למבצע עופרת יצוקה. לירון בן-שלוש זכתה במענק פיתוח תסריט לסרט עלילתי באורך מלא בפסטיבל הבינלאומי לסרטי נשים רחובות, במימונן של פרויקט הקולנוע של קרן יהושע רבינוביץ לאמנויות תל אביב וקרן גשר לקולנוע רב תרבותי וכיום היא כותבת את תסריטה הראשון. זכתה במלגה מעיריית חולון על הצטיינות בתחום האמנות. בן-שלוש יצרה ביחד עם יאיר קויפמן ואוהד הול את סדנאות הנוער "משחק מסוכן", היא משחקת בהן וכתבה את חלקן. אלו הן סדנאות אימפרוביזציה חינוכיות בנושאי מניעת אלכוהוליזם, הטרדה מינית והתנהגויות בסיכון. למדה משחק מול מצלמה אצל רות דייכס. השתתפה בקורס "שקט מצלמים רעש", בהדרכת ניר ברגמן, רני בלייר ושמי זרחין, במסגרת סדנאות הבמה. בינואר 2015 יצא לאקרנים הסרט "את לי לילה", בכיכובן של בן-שלוש, דאנה איבגי ויעקב זדה-דניאל. זהו סרטה העלילתי הראשון באורך מלא שאת תסריטו גם כתבה. את הסרט ביים בעלה, אסף קורמן. הסרט זכה בפרס הסרט הטוב ביותר בפסטיבל חיפה ובפסטיבלים נוספים בעולם. בגין עבודתה על סרט זה, קורמן זכתה בפרס התסריט הטוב ביותר לשנת 2015 מטעם פורום מבקרי הקולנוע בישראל. בשנת 2018 שיחקה בתפקיד הראשי בסרט "אישה עובדת" בבימויה של מיכל אביעד. על תפקיד זה קיבלה פרס אופיר לשחקנית הראשית הטובה ביותר. בשנת 2022 שיחקה בתפקיד אורח בסדרה "שישו ושמחו" בכאן 11 החל מ-2010 לירון בן-שלוש נשואה לבמאי, עורך הסרטים והמדבב אסף קורמן, בנו של השחקן יוסף כרמון, להם שני ילדים. מדיה וקבצים בנושא לירון בן-שלוש בוויקישיתוף לירון בן-שלוש, במיזם "אישים" לתיעוד היצירה הישראלית לירון בן-שלוש, במסד הנתונים הקולנועיים IMDb (באנגלית) לירון בן-שלוש, באתר "אידיבי", מאגר הידע העברי לקולנוע ישראלי ועולמי לירון בן-שלוש, באתר ארכיון הסרטים הישראלי בסינמטק ירושלים מיכל הניג, "אולי בחרו בי בגלל שאני דומה לה", באתר nrg‏, 13 במאי 2010 עופר מתן, עכבר העיר אונליין, מאיה: הסרט שיגרום לכם לרצות להיות ישראלים, באתר הארץ, 12 במאי 2010 פסק זמן עם לירון בן שלוש, באתר "Time Out ישראל"(הקישור אינו פעיל, 27 בדצמבר 2020) אלון הדר, בגלל הלילה, באתר "ידיעות אחרונות", 17 בספטמבר 2015 ריקי רט, בין אבֶל להצלחה: לירון בן שלוש מצאה נמל בית, באתר nrg‏, 23 במרץ 2017 נירית אנדרמן, לירון בן־שלוש: "היא צרחה בטירוף על הסוטה. הייתי המומה, לא הבנתי שאפשר גם ככה", באתר הארץ, 18 ביוני 2019 השאלון של העוקץ: לירון בן שלוש, באתר "העוקץ", 18 ביוני 2019 נירית אנדרמן, "הגננת" זכה בפרס הסרט הטוב ביותר מטעם פורום מבקרי הקולנוע בישראל, באתר הארץ, 20 בדצמבר 2015